Prima Veras saga om Olav den hellige

Prima Veras saga om Olav den hellige er en norsk komedie fra 1983. Den parodierer historien om Olav den hellige fra hans fødsel i 995, til hans død i 1030 e.kr.

 Handling 
Filmen begynner på en forelesningssal hvor en prosessor forteller historien om Olav den Hellige. I salen sitter en elev som drømmer seg bort i historien. Han ser seg selv som Olav Digre, som blir født som et voksent menneske. Han bruker sine unge år på å drive ap med sine foreldre, før han senere drar ut i viking. Etter å ha blitt vitne til en oppsetning av "Son of a preacher man" i en kirke på Bretland, konverterer han til kristendommen og legger krav på Norge. Han reiser tilbake til sitt hjemland, og samler en gjeng bestående av en biskop, en skald og en oppfinner. Han bruker disse, samt troppene sine, til å ta et oppgjør med Dale-Gubrand og guden hans: Snømannen Terje. Senere tvangskonverterer han enkelte nordmenn han kommer over, føder sønnen Magnus den Bodø, og stanser et blot med sangen «Vår Konge er topp». Olav ønsker å gifte seg med den svenske prinsessen Ingegjerd, men ender i stedet opp med den irriterende søsteren Astrid. Olav misliker konen sterkt, og ønsker heller å gifte seg med Fröydis Megtigson, datteren til danskekongen Knut. Olav inngår en avtale med den norske høvdingen Tore Hund. Høvdingen skal ta livet av Astrid på Stiklestad, og få kongeriket som betaling. På Stiklestad ender Astrid opp med å kjefte Olav i hjel. Filmen slutter med at studenten våkner opp i forelesningssalen.

 Bakgrunn 
Siden 1978 hadde komiker-gruppen Prima Vera ønsket å lage en film om Olav den hellige. Som fans av Monty Python var de blitt sterkt inspirert av Monty Python og ridderne av det runde bord fra 1975. Gruppen fikk ikke offentlig støtte før deres tiende manusutkast ble sendt til vurdering. Det endelige utkastet skal ha blitt langt mer «normalt» enn gruppen ønsket. Støtten ble på 1,3 millioner kroner, selv om filmens budsjett var seks ganger større. Ettersom ingen i gruppen hadde tatt ut fortjeneste på sine tidligere video-sukseer klarte de å få tak i nok midler til å starte produksjonen.

 Mottakelse 
Filmen var en økonomisk suksess. Den fikk derimot ekstremt negative kritikker og omtales i dag som en av de dårligste norske filmene noensinne.

Bjørn Granum i Arbeiderbladet skrev; «Det er fristende å bruke ordet skandale om et makkverk som dette. (...) En blir bare pinlig berørt av alle de talentløse bajasstrekene. […] En person i filmteamet går klar av vår kritikk: Fotograf Harald Paalgaard, som har gjort noen suggestive naturbilder. Men så kommer de grimaserende bajasene inn i bildet, og dermed er det takk for i aften.»

Knut Bjørnskau i Aftenposten skrev; «For å gjøre en lang historie kort: Dette er en av de dårligste filmer undertegnede har sett, og det vil ikke si så lite. Prima Veras saga om Olav den hellige er en skandale, så rystende tom for absolutt alt annet enn tåpeligheter, så blottet for talent, oppfinnsomhet, spontanitet, mening, humor – ja, for hva som helst, annet enn menneskeforaktelig smakløshet, dårlig timing, dårlige skuespillere, dårlige replikker, (for et dårlig ord i denne sammenheng, her finnes ikke replikker, bare grynting, skråling, promping og så videre) – hele filmen virker som om den er laget av et skramleorkester av gutter og jenter som har fått leke med et filmkamera, arrangert seg i et skogholt i Normarka i november, tent på røykboksene – og så dyttet hverandre ut i sølepytter osv.»

Prima Vera begynte på filmarbeidet da de var på toppen av sin popularitet, og arbeidet med showet De gærne har det godt under innspillingen. En oppfølger med navnet Turbanens hevn ble skrevet, men året etter premieren ble Prima Vera oppløst etter et mislykket show i Stockholm. Filmens musikk ble utgitt på LP, og Mayco gav ut filmen på VHS. I 2025 ble det satt i gang en crowdfunding for å få filmen restaturert og utgitt på Blu-Ray.  

 I rollene 

 Jahn Teigen – Olav Haraldsson, studenten. 
 Herodes Falsk – Olavs far, oppfinneren, narren, Tore Hund m.fl
 Tom Mathisen – Olavs mor, Sigvat Skald, Snorre Sturlusson, konferansier m.fl.
 Øivind Blunck – Foreleseren, Biskopen, Originalen, Krigskorrespondenten m.fl.
 Sajeed Anjum – Tor
 Kjersti Døvigen – Astrid
 Jokku Fahr – Seg selv
 Claes af Geijerstam – Svensk biskop
 Steinar Lyse – Syngende hedning
 Nina Løkke – Frøydis, Megtigsson
 Ali Majeed – Odin
 Marius Müller – Misjonær m.fl.
 Sverre Anker Ousdal – Dale-Gudbrand
 Hege Schøyen – Budbringerske
 Björn Skifs – Svenskekongen
 Anita Skorgan – Ingegjerd
 Thea Stabell – Frelst dame
 Casino Steel – Barsk viking
 Per Inge Torkelsen – Syngende hedning

 Referanser 

 Kilder 
 Filmen i Norge: norske kinofilmer gjennom 100 år. Utgitt av Gyldendal i samarbeid med Det norske filminstituttet, 1995. Komplett liste over alle kinofilmer 1907-1995 med plot og utdrag av samtidige filmanvmeldelser.

 Eksterne lenker 

  Prima Veras saga om Olav den hellige hos Filmweb

Kategori:Filmer fra 1983
Kategori:Prima Vera
Kategori:Norske filmer fra 1980-årene
Kategori:Norskspråklige filmer